**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Π**ανελλήνιας **Ο**μοσπονδίας **Ε**νώσεων  **Υ**παλλήλων  **Π**υροσβεστικού  **Σ**ώματος  **.**

Τηλ.: **6978520351, fax**: **2674022211,** web site: [**www.eakp.gr**](http://www.eakp.gr)**,** email: [**info@eakp.gr**](mailto:info@eakp.gr)

**Αθήνα 20 Σεπτεμβρίου 2018**

**Προς: Κα Υπουργό Προστασίας του Πολίτη**

**Όλγα Γεροβασίλη**

**Κοιν.: Κα Υφυπουργό Προστασίας του Πολίτη**

**Κατερίνα Παπακώστα**

**Κο Αρχηγό Πυροσβεστικού Σώματος**

**Ματθαιόπουλο Βασίλειο**

**Κο Υπαρχηγό Υποστήριξης Πυροσβεστικού Σώματος**

**Αναγνωστάκη Δημοσθένη**

**Κο Διοικητή Πυροσβεστικής Ακαδημίας**

**Βαρσάμη Σπυρίδων**

**Πολιτικοί Φορείς – Π.Ο.Ε.Υ.Π.Σ.**

**Εργαζόμενοι Π.Σ. – Μ.Μ.Ε.**

**Θέμα: « Χορήγηση αποζημίωσης στους Δόκιμους Πυροσβέστες κατά την διάρκεια**

**της πρακτικής τους εκπαίδευσης »**

**Κυρία Υπουργέ**,

Με την υπ’ αριθ. **54241 Φ.400.23 από 12-09-2018** απόφαση της Διεύθυνσης Ανθρωπίνων Πόρων του Π.Σ., ενενήντα δύο ( **92** ) νέοι συνάδελφοί μας Δόκιμοι Πυροσβέστες μετακινούνται και διατίθενται προς πρακτική εκπαίδευση σε υπηρεσίες της ΠΕ.ΠΥ.Δ. Αττικής, ανεξάρτητα από τον τόπο μόνιμης κατοικίας τους.

Η περιφέρεια Αττικής αποτελεί περιοχή κατοικίας σημαντικού πληθυσμού και παρουσιάζει αρκετή βιομηχανική – εμπορική δραστηριότητα, οπότε η επιλογή της ως τόπος εκπαίδευσης είναι δικαιολογημένη. Άλλωστε, το Π.Σ. καλείται να διαχειριστεί πολλά συμβάντα, διαφόρων ειδών, καθημερινά εντός των ορίων της.

Ωστόσο, αρκετοί από τους νέους συναδέλφους μας δεν διαθέτουν κατοικία στην Αττική διότι κατάγονται από άλλες περιοχές της Ελλάδας. Ως αποτέλεσμα αναγκάζονται να μισθώσουν κάποιο διαμέρισμα για τη διαμονή τους.

Υπενθυμίζουμε ότι οι συνάδελφοι αυτοί αμείβονται στο πρώτο έτος με το **33%** του **28ου** μισθολογικού κλιμακίου ( **985,00** ευρώ ) της **Β**΄ κατηγορίας του μισθολογίου, ήτοι **325,05** μεικτά, το οποίο αυξάνεται σε **35%** για το δεύτερο και τρίτο έτος, ήτοι **344,75** μεικτά.

Είναι προφανές ότι τα χρήματα αυτά δεν μπορούν να καλύψουν ταυτόχρονα τις διατροφικές και τις στεγαστικές ανάγκες των δοκίμων πυροσβεστών κατά την περίοδο της πρακτικής τους εκπαίδευσης, από την στιγμή που τοποθετούνται σε περιοχές εκτός τόπου συμφερόντων τους και δεν υπάρχει καμία ουσιαστική μέριμνα από την πολιτεία για την κάλυψη αυτών των αναγκών.

Άλλωστε το ύψος των προαναφερόμενων ποσοστών, έχει εκπονηθεί έχοντας ως δεδομένο ότι οι δόκιμοι των σχολών των σωμάτων ασφάλειας, διαμένουν εντός των κτιριακών εγκαταστάσεων τους. Αξιοσημείωτο επίσης είναι ότι οι δόκιμοι της πυροσβεστικής ακαδημίας δεν είναι δικαιούχοι ούτε του φοιτητικού στεγαστικού επιδόματος όπως αυτό καθορίζεται από την Κ.Υ.Α. υπ’ αρίθ. **140832/Ζ1 ( ΦΕΚ 2993 Β’ 31-08-2017 )**.

Σύμφωνα μάλιστα με την προαναφερθείσα απόφαση της Διεύθυνσης Ανθρωπίνων Πόρων του Π.Σ., τουλάχιστον τριάντα τρεις ( **33** ) εξ αυτών, ζήτησαν να διαμείνουν εντός των Πυροσβεστικών Σταθμών. Όπως όμως έχουμε καταγγείλει και σε παλαιότερες παρεμβάσεις μας, οι εγκαταστάσεις ορισμένων Πυροσβεστικών Σταθμών δεν είναι κατάλληλες ούτε για την 8ωρη ή 24ωρη παραμονή των υπαλλήλων που βρίσκονται εν υπηρεσία.

Αφενός λοιπόν, η μακροπρόθεσμη παραμονή επιπλέον προσωπικού εντός των εγκαταστάσεων κάνει ακόμα πιο δυσμενείς τις συνθήκες για την εν υπηρεσία βάρδια. Αφετέρου, οι Δόκιμοι Πυροσβέστες είναι αδύνατο να ξεκουραστούν όπως πρέπει αφού ένας Πυροσβεστικός Σταθμός είναι εργασιακός χώρος με θόρυβο και δραστηριότητα όλο το 24ωρο.

Για τη σωματική και ψυχική ξεκούραση του ανθρώπου δεν αρκεί η παροχή του κρεβατιού, αλλά και προσωπικού χώρου στον οποίο θα μπορεί να αναπτύξει τις προσωπικές του δραστηριότητες και να απεκδυθεί της υπηρεσιακής του στολής. Κάτι τέτοιο δεν μπορεί δυστυχώς να εξασφαλιστεί ούτε από τις υπάρχουσες εγκαταστάσεις μήτε από τις διατάξεις που διέπουν τη λειτουργία του Π.Σ.. Η μη επαρκής ξεκούραση αυξάνει την πιθανότητα ατυχημάτων και τραυματισμών ειδικά σε ένα βαρύ, ανθυγιεινό και επικίνδυνο επάγγελμα, όπως αυτό του πυροσβέστη.

**Για τους παραπάνω λόγους, ζητούμε να δώσετε την δέουσα προσοχή στο συγκεκριμένο πρόβλημα και να γίνουν ενέργειες ώστε,** για όσο διάστημα θα εκπαιδεύονται στις υπηρεσίες της ΠΕ.ΠΥ.Δ. Αττικής και δεν την έχουν δηλώσει ως τόπο μόνιμης κατοικίας **να:**

* **Χορηγηθεί επιπλέον** **χρηματική αποζημίωση** για τις ανάγκες στέγασης τους με τους εξής εναλλακτικούς τρόπους:

1. Είτε με την μορφή εκτός έδρας αποζημίωσης για κάθε μέρα που διαρκεί η πρακτική τους εξάσκηση.
2. Είτε με την μορφή στεγαστικού επιδόματος στο ύψος τουλάχιστον των **350,00** ευρώ.
3. Είτε με την αύξηση του ποσοστού υπολογισμού της μισθοδοσίας τους στο **80%** του **28ου** Μ.Κ. της Β΄ κατηγορίας, ήτοι **689,50** ευρώ.

* Να **δημιουργηθούν υποδομές** για τη στέγαση των Δόκιμων Πυροσβεστών που θα εκπαιδευτούν στο μέλλον, αρμόζουσες σε σπουδαστές. Εξάλλου αποτελεί διαχρονική θέση της Ε.Α.Κ.Π. η παροχή δωρεάν σίτισης και στέγασης σε όλους τους φοιτητές/σπουδαστές της Ελλάδας.
* Να **εξεταστεί το ενδεχόμενο εκπαίδευσης** μελλοντικών σειρών Δοκίμων Πυροσβεστών και σε άλλα μεγάλα αστικά κέντρα της χώρας, όπως η πόλη της Θεσσαλονίκης κ.λ.π. με προτεραιότητα πάντα στην ποιότητα της εκπαίδευσης και στην ανθρώπινη και αξιοπρεπή διαβίωση των δοκίμων πυροσβεστών.

**Για την Ε.Α.Κ.Π.**

**Το μέλος του Δ.Σ. της Π.Ο.Ε.Υ.Π.Σ.**

**Βλάχος Δημήτρης**